Det yngste medlem af motorsportsfamilien Sørensen skal køre Formel 4 i Frankrig.

Mens storebror Marco for et par måneder siden scorede sig en kontrakt som test- og udviklingskører hos Formel 1-holdet Lotus, arbejdede man i kulissen med også at få lillebror Lasse Sørensen rykket op i rækkerne. Resultatet er en kontrakt med den franske organisation Autosport Academy, som har base på Le Mans-banen i Frankrig. Har skal Lasse L. Sørensen, der indtil nu har kørt Formel Ford i Danmark, køre Formel 4. - Jeg er glad for, at vi har fået denne aftale på plads, og at vi endelig har fundet et sæde for denne sæson. Vi var ellers meget tæt på at lave en aftale med et Tysk Formel 3, men vi kunne ikke få enderne til at nå sammen økonomisk. Så derfor besluttede vi sammen, at det var bedre at jeg valgte Fransk F4. Jeg har allerede testet bilen på Le Mans Bugatti Banen og de tests er gået rigtig godt, siger teenagetalentet. I næste uge drager Lasse Sørensen igen til Frankrig, hvor han skal forsætte testarbejdet inden sæson starten den 26-27. april.